Author: administrator
Last saved by: Fajtáková Silvia
Company: Abyss

Predkladacia správa

Návrh zákona o obmedzení používania určitých nebezpečných látok v elektrických zariadeniach a elektronických zariadeniach a o zmene a doplnení niektorých zákonov sa predkladá na rokovanie Legislatívnej rady vlády SR na základe Plánu legislatívnych úloh vlády SR na rok 2013. Predložený návrh zákona zabezpečuje prebratie smernice Európskeho parlamentu a Rady č. 2011/65/EÚ zo dňa 8.6.2011 o obmedzení používania určitých nebezpečných látok v elektrických a elektronických zariadeniach (prepracované znenie) a jej delegovaných smerníc 2012/50/ES a 2012/51/ES a odstraňuje vzniknutý transpozičný deficit.
.
Cieľom návrhu zákona je definovať práva a povinnosti výrobcu elektrických a elektronických zariadení, povinnosti splnomocneného zástupcu, dovozcu a distribútora pri  používaní určitých nebezpečných látok v  elektrických a elektronických zariadeniach a stanoviť činnosť orgánov dohľadu nad trhom pri kontrole dodržiavania povinností stanovených zákonom.

Navrhovaný zákon zabezpečí environmentálnu bezpečnosť elektrických a elektronických zariadení a dopĺňa už existujú právnu úpravu bezpečnosti elektrických a elektronických zariadení  o ďalšie povinnosti výrobcov, ale aj dovozcov, distribútorov a splnomocnených zástupcov pri preukazovaní bezpečnosti výrobkov. Činnosť orgánov dohľadu nad trhom zabezpečí ochranu spotrebiteľov pred účinkami nebezpečných látok. 
 
V zmysle čl. 12 ods. 3 Legislatívnych pravidiel vlády SR návrh zákona nebol predmetom predbežného pripomienkového konania.

Návrh zákona sa na rokovanie Legislatívnej rady vlády SR predkladá s rozporom s Ministerstvom hospodárstva SR.

Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.